Die doel van hierdie artikel is om die algemene benadering tot 'n Christelike interpretasie van die werklikheid, soos algemeen toegepas deur Keith Ward, te evalueer. Dit word voorgestel dat hy panenteïstiese kriteria toepas in sy pogings om teologiese akkommodasie van 'n materiële en geestelike interpretasie van die werklikheid te steun. Hierdie evaluering volg 'n algemene reformatoriese teologiese perspektief. Voorstelle word gemaak om te verduidelik waarom panenteïsme so 'n impak op sommige Christene het dat hulle 'n bipolêre benadering tot God verkies. Verder word aanbevelings gemaak vir diegene wat 'n Christelike generiese panenteïsme in verskillende vorme aanloklik genoeg vind om dit sodoende as 'n alternatiewe interpretasie vir die tradisionele siening van God te oorweeg.